สรรพากรโยนการเมืองโครงสร้างภาษีบุคคล
อธิบดีกรมสรรพากรโยนการเมืองเคาะปรับโครงสร้างภาษีบุคคล เล็งปรับลดหย่อน 19 รายการ
9 ม.ค. 2555

อธิบดีกรมสรรพากรโยนการเมืองเคาะปรับโครงสร้างภาษีบุคคล เล็งปรับลดหย่อน 19 รายการ
นายสาธิต รังคสิริ อธิบดีกรมสรรพากร เปิดเผยว่า ได้รายงานแผนการปรับโครงสร้างภาษีบุคคลธรรมดาให้นายธีระชัย ภูวนาถนรานุบาล รมว.คลัง รับทราบความคืบหน้าแล้ว ซึ่งมีทั้งการปรับอัตราการเสียภาษีที่ปัจจุบันเก็บอยู่ 10-37% มีระดับอัตราที่มากขึ้น เช่น 10% 15% 20% ไปจนถึงระดับสูงสุดที่ รมว.คลัง เห็นชอบ ซึ่งอัตราสูงสุดจะมีอัตราที่ลดลงจากเดิม



สาธิต
นอกจากนี้ ยังเสนอการปรับการหักลดหย่อนภาษีที่มีถึง 19 รายการ ซึ่งปัจจุบันพบว่าคนที่มีรายได้สูง และคนรวยเท่านั้นที่ได้ประโยชน์ ก็มีการเสนอให้การกำหนดเพดานว่าหักรวมหย่อนทั้งหมดได้ไม่เกินเท่าไร จะทำให้รัฐบาลสูญเสียเงินภาษีน้อยลง นำไปชดเชยกับส่วนที่ต้องเสียจากการลดอัตราภาษีที่ต่ำลงในอนาคตได้
นายสาธิต กล่าวว่า กรมสรรพากรยังเสนอให้คลังพิจารณาเพิ่มค่าใช้จ่ายประจำที่จะนำมาหักลดหย่อนภาษี ที่ปัจจุบันให้หักได้ 6 หมื่นบาท ซึ่งจะกำหนดเป็นเท่าไร ขึ้นอยู่กับการตัดสินใจของ รมว. คลัง ที่ต้องพิจารณาภาพรวมของการเก็บรายได้ ที่จะได้ผลกระทบทำให้เก็บภาษีน้อยลง
ทั้งนี้การปรับโครงสร้างภาษีบุคคลธรรมดาจะมีผลบังคับใช้เมื่อไร ขึ้นอยู่กับการตัดสินใจของรัฐบาลว่าจะนำมาใช้ทันที หากพิจารณาเห็นว่ารายได้ของรัฐบาลยังสามารถรองรับค่าใช้ของรัฐบาล หรือว่าจะชะลออกไปก่อน รอให้เศรษฐกิจดีกว่านี้แล้วค่อยประกาศใช้